शेख साह्ब मुस्कांदे होई बाह्र निकली आए ते आखरकार सरकार नै हारियै बज़ाज़ गी पठानकोट जाइयै छोड़ी दित्ता। उनेंगी बारां-पत्थर करी दित्ता गेआ हा। उन्दे खीसे च बीह्एं-पंचियें रपेंS शा बद्ध रकम नेईं ही। ओ दिल्ली पुज्जे। मतियां सारियां मसीबतां झलदे होई उत्थै इनें कताबां लिखने दा सिलसिला जारी रक्खेआ। उत्थै बी उनें केईं ब’रे जेह्ल्लै च कट्टे। उनें ‘ईस्टर्न फार्मासिस्ट’ नां दा दुआइएं दा इक रसाला जारी कीता। उन्दा आक्खना हा जे उन्दे कोल छड़ा उन्दा हौली उमरी दा जागत किशोर ते इक टाइप राइटर गै हे। इस्टैब्लिशमैंट दे दरोआजें पर मत्था टेके बगैर गै उनें इसगी ऐड्डा बड्डा इदारा बनाई लेआ जे उनें अपने नौ बच्चें (चौं जागतें ते पन्जें कुड़ियें) गी छड़ी उच्च शिक्षा गै नेईं दुआई सगूं उन्दे ब्याह् बी कीते। उन्दे चा किश डाक्टर न, किश संगीतकार, किश चित्तरकार। दो धियां ते अमरीका च जाई बस्सी दियां न। बज़ाज़ साह्ब होरें हौज़ खास इन्कलेव च "गाशे आगुर" नां दी इक शानदार कोठी बी बनोआई। उन्दा रसाला इस बेल्लै मुल्ख भरै च अपनी किसमा दा सबनें थमां बड्डा रसाला ऐ। जेह्दे अमले च सैंकड़े बन्दे कम्म करदे न। ते नैह्रू पैलेस च उसदा आलिशान दफ्तर ऐ। ए अदारा हुन पंजाह्-सट्ठ हजार दी रकम सालाना इन्कम-टैक्स दे रूपै च दिन्दी ऐ। इसगी चलाने दे कन्नै-कन्नै ओ लिखने-पढ़ने दे शौकै च बी बज्झे दे रेह् ते उनें दर्जनां कताबां लिखी सुटिटयां। जिन्दे चा "द रोल आँफ भागवत गीता इन इण्डियन हिस्ट्रि" कताबै गी ओ अपनी इक म्हान साहित्यक रचना समझदे हे। अरविन्द घोष अनुसार इस्सै करी ओ घटिया सोचें दी प्रशंसा लेई डाक्टर कर्णसिंह हुदे कन्नै बी लड़दे हे। ते भगवत गीता दी हमैत करने लेई प्रोफैसर जियालाल कौल कन्नै बी दो-दो हत्थ करदे हे।